Sammy Ghozlan elsker Frankrig.

Den pensionerede politichef har boet og arbejdet i Paris hele sit liv - og altid været en aktiv del af det franske samfund. Men ikke længere. I januar sidste år pakkede han et helt liv ned og flyttede til Israel.

DR1 i aften Få hele historien i Horisont i aften på DR1 klokken 21:55.

- Vi oplever chikane og fornærmelser. Hver eneste dag bliver jøder overfaldet. Og jeg tror ikke, at det bliver bedre, men tværtimod værre, siger han.

Sammy Ghozlan blev dermed en af de næsten 2 procent af Frankrigs omkring 450.000 jøder, der sidste år valgte at forlade Frankrig til fordel for Israel. Ifølge det israelske ministerium med ansvar for jødisk immigration flyttede 7.469 franske jøder til Israel i 2015. Det er næsten fire gange så mange som i 2012.

Det gjorde Frankrig til den største leverandør af nye statsborgere til Israel - foran kriseramte Ukraine og USA, der ellers har over ti gange så mange jøder.

Angreb mod jøder

En række overfald og terrorangreb rettet mod jøder i Frankrig har rystet det jødiske samfund i landet.

I 2012 blev tre børn og en lærer dræbt af en islamist i et terrorangreb på den jødiske skole i Toulouse.

I januar 2015 - få dage efter terrorangrebene på bladet Charlie Hebdo - dræbte en terrorist fire personer i et jødisk supermarked i Paris.

Derudover har der været flere voldelige overfald. Så sent som i januar i år blev en rabbiner i Marseille angrebet med en machete.

Samtidig lader det samlede antal af antisemitiske handlinger i Frankrig til at være steget. Sidste år modtog politiet 808 anmeldelser. For 20 år siden var tallet omkring 80.

Bil i flammer

- Det gør én bekymret. Det kunne have været mine børn, der var blevet dræbt, eller min kone, der var blevet stukket ned. Franske jøder lever i dag i skyggerne og går for eksempel ikke længere med kalot offentligt, siger Sammy Ghozlan.

Den tidligere politichef har personligt oplevet chikane. I 15 år har han drevet en hotline i Frankrig, hvor folk kan anmelde antisemitiske hændelser. Omkring 800 kontakter hans hotline hvert år. Det arbejde har gjort ham til et kendt navn - og en udsat person:

- Nogen satte ild til min bil, mens den holdt i indkørslen. Jeg var offer for personlige angreb. Det var én af grundene til, at jeg rejste.

Nogle af de jødiske tilflyttere slår sig ned i ulovlige bosættelser på Vestbredden:

Israel griber muligheden

Den jødiske udvandringen er klart størst i Frankrig, men det er en tendens, der ses over store dele af Europa. Den israelske regering ser nu en sjælden stor mulighed for at tiltrække veluddannede, europæiske jøder.

For nylig fik den israelske forsker, Dov Maimon, til opgave at undersøge, hvordan Israel bedst forbereder sig på ankomsten af 120.000 franske jøder.

Han mener, at antallet af europæiske jøder, der flytter til Israel, kun vil vokse. Årsagerne er, ifølge Dov Maimon, blandt andet den øgede terrortrussel, den økonomiske krise, den øgede indvandring fra Mellemøsten og antisemitisme.